ARBEIDS- OG INKLUDERINGSDEPARTEMENTET

POSTBOKS 8019 DEP.

0030 OSLO 	

Ref.:       2008/4080/ad/if        
	OSLO,  21.04.2008

Høringsnotat om ny alderspensjon

Det vises til departementets høringsnotat om saken.

Norsk Pensjonistforbund har behandlet saken i en rekke møter og seminarer m.v., herunder i vårt fagutvalg for pensjonssaker, i forbunds- og landsstyret og i Samarbeidskomiteen mellom Norsk Pensjonistforbund og de offentlig tilsattes pensjonistorganisasjoner (SAKO). 
Vi viser videre til Norsk Pensjonistforbunds underskriftskampanje mot indeksering som endte opp i over 90.000 underskrifter. 
 Vi nevner også drøftingen på vår pensjonskonferanse den 27. februar d.å. hvor partiene på Stortinget var representert ved sine pensjonspolitiske representanter.
De ovennevnte møter, sammen med skriftlige kommentarer m.v. danner utgangspunktet for Norsk Pensjonistforbunds høringssvar.

Generelt
Prinsipalt har Norsk Pensjonistforbund alltid forfektet, og er fremdeles av samme oppfatning, at all alderspensjon skal reguleres likt med lønnsutviklingen. Dette prinsipp ble det enighet om ved Grunnbeløpsreguleringen i 2003 og det har siden blitt fulgt ved hver regulering. Videre mener Norsk Pensjonistforbund at den forhandlingsordning som ble fast etablert tidlig på 1980 tallet og som siden har vært brukt ved hver regulering av folketrygdpensjonene til fulle har bevist nytten av sin eksistens også må bestå uendret. Vi erkjenner imidlertid at ved det pensjonsforlik som er inngått i Stortinget, står en evaluering av de to forholdene sentralt. Som interesseorganisasjon for alderspensjonistene vil Norsk Pensjonistforbund delta i debatten om ordningene på en ansvarlig måte og gir med dette høringssvar med forslag i følgende hovedpunkt:

Regulering av løpende pensjon:
Det etableres to ordninger. 
a)- Inntektspensjonen reguleres med lønnsveksten – 0,75%, dog ikke lavere enn gjennomsnittet av lønns- og prisvekst.

b)- For pensjonister født før 1954 skal inntektspensjonen reguleres etter de samme mekanismer som for garantipensjonen.

Ordningen evalueres senest ved pensjonsreguleringen i 2016.

Forhandlingsordningen:
Stortinget må få bibeholde avgjørelsesmyndigheten ved trygdeoppgjørene og få til behandling og vedtak oppgjørene etter forhandlinger mellom representanter for regjeringen og pensjonistenes organisasjoner slik dagens ordning tilsier.

Utfyllende kommentarer til hovedpunktene

Løpende pensjon
Høringsnotatet fra Arbeids- og inkluderingsdepartementet med tittelen ”Ny alderspensjon i folketrygden - lovutkast” foreslår blant annet at den løpende pensjon ikke lenger skal indekseres med et gjennomsnitt av lønns- og prisvekst for inntektspensjonene men lik lønnsveksten – 0.75%. Dette kan være en farbar vei for fremtidens pensjonister i gode tider, men direkte ødeleggende i dårlige tider. For at en slik ordning skal fungere uten reelle tap for den enkelte pensjonist i forhold til prisvekst, må indekseringen foregå slik at den løpende pensjon for inntektspensjonene reguleres lik lønnsvekst – 0.75% dog ikke lavere enn gjennomsnitt av lønns- og prisvekst. På den måten fanges dårlige år opp på en slik måte at justeringen aldri vil bli så lav at den kommer under prisveksten. Vi begrunner denne argumentasjon med at de fremtidige pensjonistene er garantert en tjenestepensjon og eventuelle private pensjonsordninger i tillegg til folketrygden. De kan derfor innordne seg det nye systemet med å tegne ekstraordninger som kompenserer for det tap en indeksering som foreslått innebærer. De dette ikke er en farbar vei for, er dagens pensjonister som vil motta pensjon i 2010 og alle dem som 100% er omfattet av gammel folketrygdordning. Det vil si alle som er født før 1954. Disse blir ikke nevneverdig omfattet av tjenestepensjonsordning og de vil få store problemer med å etablere og betjene en privat pensjonsordning uten at vinningen går opp i spinningen. 
Vi krever derfor at alle født før 1954 som skal motta en inntektspensjon skal få sin pensjon regulert etter de samme mekanismer som garantipensjonen. Det blir med andre ord to løp for inntektspensjonene, og det var vel det pensjonskommisjonen hadde i tankene innledningsvis i sitt arbeid.
  
Forhandlingsordningen
 En annen og meget vesentlig sak er forhandlingsordningen ved oppgjørene. I dag er det Stortinget som fastsetter endelig trygdeoppgjør. Det gjør de etter at partene har hatt sine forhandlingsrunder. Det er et opplegg som kan sammenlignes med oppgjørene for bøndene og for fiskerne. Forhandlinger som ender opp i en enighetsprotokoll eller en uenighetsprotokoll følger saken til Stortinget som i sin tur gjør endelige vedtak. Norsk Pensjonistforbund tør minne om at vi snakker om et oppgjør som har en ramme på størrelsesorden 9 milliarder kroner. Vårens desidert dyreste enkeltoppgjør. To ting står som en helt naturlig sak for oss.
1)- Et oppgjør som omfatter over en million direkte berørte og som omfatter hele landets befolkning indirekte gjennom endring av grunnbeløpet må til forhandling mellom partene.
2)- Et oppgjør av en slik størrelsesorden må videre til den bevilgende myndighet for behandling og godkjenning. Landets bevilgende myndighet er Stortinget.
I høringsnotatet foreslås det at det er kongen i Statsråd som gjennom lovtekst skal ta den endelige beslutning. Uavhengig av regjeringsdannelse, uavhengig av flertalls- eller mindretallsregjeringer så mener Norsk Pensjonistforbund bestemt at dette blir svært udemokratisk.  Hver 4. år går hver enkelt av oss til stemmeurnene for å velge våre folk til Stortinget. Det er der de folkevalgte sitter. De sitter ikke i regjeringen Med departementets forslag vil Stortinget fratas den mulighet de har til å debattere og vedta noe som helst i forhold til trygdeoppgjøret. Videre er det foreslått at det er kongen som skal gi nærmere regler om regulering i forskrift. Uavhengig av flertalls- eller mindretallsregjering så er det altså regjeringen som suverent skal ha all makt i slike saker. Vi risikerer at det sitter et flertall på Stortinget som er imot regjeringens holdning, men som pga lovtekst ikke skal ha mulighet til å blande seg inn i oppgjøret.. Det er mildt sagt en forakt mot demokratiske spilleregler. På lik linje med at Stortinget viser en forrakt overfor nærmere en million av landets befolkning hvis ikke forhandlingsretten videreføres.                                                                

Vi står gjerne til tjeneste med utfyllende kommentarer og innspill i saken og hører gjerne fra departementet om så ønskes.

Vennlig hilsen
Norsk Pensjonistforbund

Harry Jørgensen							Harald Olimb Norman
Forbundsleder								Generalsekretær

.